
Pojasnilo Skupnosti socialnih zavodov glede izenačitve plačil ter poračuna stroškov oskrbe.





Spoštovani stanovalci in svojci, 

kot ste verjetno že seznanjeni, je bil septembra sprejet Zakon o začasnih ukrepih za učinkovitejše izvajanje sistema dolgotrajne oskrbe (ZZUUIDO), ki uvaja začasno izenačitev plačil za uporabnike institucionalnega varstva na podlagi Zakona o socialnem varstvu z uporabniki dolgotrajne oskrbe. Gre za pomemben korak k večji enakopravnosti vseh uporabnikov, zato smo takšno interventno rešitev ves čas podpirali in zagovarjali. 

Zavedamo se, da vas trenutno najbolj zanima, kdaj se bodo te spremembe odrazile tudi na vaših računih za oskrbo. 

Račun za oktober 2026 
Po zagotovilih pristojnih na Ministrstvu za demografijo, družino in socialne zadeve bomo potrebne podatke (podatke o dodatku za pomoč in postrežbo (DPP) ter podatke ZZZS o upravičenosti do dolgotrajne oskrbe) prejeli do konca tega meseca. Ti podatki so nujni za pravilen obračun in uveljavitev predvidene izenačitve plačil. 

Če bodo podatki posredovani v predvidenih rokih, lahko pričakujete, da se bo izenačitev že poznala na računu za bivanje v domu za oktober 2026. 

Poračun za nazaj 
Zakon predvideva tudi poračun za stanovalce, ki so bili v institucionalno varstvo sprejeti od 1. decembra 2025 dalje. Ta poračun bomo lahko izvedli, ko bomo od pristojnih institucij prejeli vse potrebne podatke in natančna izvedbena navodila, ki so še v pripravi. 

Zaradi navedenega poračunov še ne bo mogoče vključiti v račun za oktober, temveč jih bomo upoštevali pri obračunih v prihodnosti. Skupaj s pristojnimi si prizadevamo, da bodo tudi ti postopki izvedeni v najkrajšem možnem času, a realizacija ni odvisna le od nas. 

Kdo je upravičen do začasne izenačitve plačila? 
V skladu z zakonodajo so do izenačitve upravičeni stanovalci, ki so: 
· od vključno 1. decembra 2025 bili vključeni v institucionalno varstvo pri izvajalcu dolgotrajne oskrbe v skladu s 50. členom Zakona o socialnem varstvu;
· uvrščeni v najmanj II. kategorijo oskrbe na podlagi podrobnejših standardov za izvajanje posameznih vrst oskrbe in kriterijev za določitev vrst oskrbe glede na potrebe uporabnikov storitve za področje institucionalnega varstva v domovih za starejše;
· imajo pravico do storitev dolgotrajne oskrbe na podlagi obveznega zavarovanja v Sloveniji ali kot zavarovane osebe iz tujine.
[bookmark: _GoBack]
O vseh nadaljnjih informacijah in morebitnih novostih vas bomo sproti obveščali. 

Hvala za razumevanje.

